ทองคำร่วง 32 ดอลล์
สัญญาทองคำตลาดนิวยอร์กปิดร่วงลงกว่า 30 ดอลลาร์ หลังสถานการณ์ยุโรปคืบหน้า
30 ต.ค. 2565

สัญญาทองคำตลาดนิวยอร์กปิดร่วงลงกว่า 30 ดอลลาร์ หลังสถานการณ์ยุโรปคืบหน้า
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 32 ดอลลาร์ หรือ 1.8% ปิดที่ 1,759.6 ดอลลาร์/บาร์เรล ซึ่งเป็นการปรับตัวลงหนักสุดในรอบ 3 สัปดาห์ โดยในระหว่างวันสัญญาทองคำเคลื่อนตัวในช่วง 1759.6 - 1748.0 ดอลลาร์
ข่าวความคืบหน้าในด้านบวกจากยุโรปทำให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย รวมถึงข่าวที่ว่ารัฐบาลอิตาลีสามารถระดมทุนด้วยการประมูลขายพันธบัตรอายุ 12 ปีได้สูงถึง 5 พันล้านยูโร (6.8 พันล้านดอลลาร์สหรัฐ) ซึ่งถือเป็นยอดขายพันธบัตรรัฐบาลในวงเงินสูงสุด ขณะที่อัตราผลตอบแทนพันธบัตรอายุ 10 ของอิตาลีปรับตัวลงมาอยู่ที่ระดับต่ำกว่า 7%
ส่วนความคืบหน้าที่เกิดขึ้นในกรีซนั้น นายลูคัส ปาปาเดมอส ได้รับการแต่งตั้งให้ดำรงตำแหน่งนายกรัฐมนตรีเฉพาะกาลของกรีซ แทนนายจอร์จ ปาปันเดรอู โดยนายปาปาเดมอสเคยเป็นอดีตรองประธานธนาคารกลางยุโรป (อีซีบี) และเป็นบุคคลที่ได้รับการยอมรับอย่างมากในตลาดทุนและตลาดเงินของยุโรป
นอกจากนี้ ข้อมูลเศรษฐกิจที่แข็งแกร่งของสหรัฐยังทำให้นักลงทุนเทขายสัญญาทองคำด้วยเช่นกัน โดยกระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ที่สิ้นสุดวันที่ 5 พ.ย. ปรับตัวลง 10,000 ราย มาอยู่ที่ระดับ 390,000 ราย และกระทรวงพาณิชย์สหรัฐรายงานว่า ยอดขาดดุลการค้าเดือนก.ย.ของสหรัฐปรับตัวลดลง 4% มาอยู่ที่ระดับ 4.31 หมื่นล้านดอลลาร์ ซึ่งเป็นระดับต่ำสุดนับตั้งแต่เดือนธ.ค.ปีที่แล้ว จากระดับของเดือนส.ค.ที่ 4.49 หมื่นล้านดอลลาร์
อย่างไรก็ตาม นักวิเคราะห์บางคนมองว่า ปัญหาหนี้ยุโรปจะยังไม่ได้รับการแก้ไขในเร็ววัน ซึ่งสถานการณ์ดังกล่าวจะทำให้นักลงทุนกลับเข้าซื้อทองคำซึ่งเป็นสินทรัพย์ที่ปลอดภัยอีกครั้ง